Broj: 711-I243-P-222-18/19-02-18

Zagreb, 25. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Tome Medveda, ministra hrvatskih branitelja,** na 25. sjednici, održanoj 25. listopada 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Tome Medveda, ministra hrvatskih branitelja, neće se pokrenuti, s obzirom da nije utvrđen nesklad u smislu članka 26. ZSSI-a, između podataka o nekretnini-stanu u vlasništvu dužnosnika, koje je naveo u podnesenim Izvješćima o imovinskom stanju te podataka vezanih za istu nekretninu u vlasništvu dužnosnika koji proizlaze iz Knjige položenih ugovora pri nadležnom sudu.**

Obrazloženje

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi navedenog Zakona. Uvidom u Registar dužnosnika utvrđeno je da Tomo Medved obnaša dužnost ministra hrvatskih branitelja u aktualnom mandatu počevši od 19. listopada 2016.g. kao i da je prethodno obnašao istu dužnost u razdoblju od 21. ožujka 2016.g. do 19. listopada 2016.g. Stoga je Tomo Medved, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povjerenstvo je dana 18. lipnja 2018.g. zaprimilo anonimnu prijavu moguće povrede odredaba ZSSI-a protiv dužnosnika Tome Medveda, zaprimljenu u knjizi ulazne pošte Povjerenstva pod brojem 711-U-1918-P-222/18-01-4, povodom koje je otvoren predmet P-222/18.

U prijavi se navodi da je, prema informaciji kojom raspolaže podnositelj, dužnosnik Tomo Medved od Ministarstva obrane Republike Hrvatske 1995.g. dobio u posjed stan, koji je i otkupio 1996.g. U prijavi se dalje navodi da u objavljenom izvješću o imovinskom stanju dužnosnika Tome Medveda naveden podatak da je isti stan kupljen putem kredita, a da su u istom izvješću prijavljeni samo kreditne obveze nastale mnogo godina nakon otkupa stana. Stoga prijavitelj zaključuje da je dužnosnik naveo netočan podatak o načinu stjecanja predmetnog stana kao i da podatak o vrijednosti stana, naveden u izvješću sigurno ne odgovara stvarnom stanju odnosno iznosu koji je dužnosnik platio za otkup toga stana.

Na temelju članka 8. stavka 1. i stavka 2. ZSSI-a, dužnosnici su obvezni u roku od 30 dana od dana stupanja na dužnost kao i u roku od 30 dana od dana ponovnog stupanja na istu dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Sukladno članku 8. stavku 7. podstavku 1. ZSSI-a podaci o stečenoj imovini, pored ostalog, obuhvaćaju podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

Sukladno podstavku 6. istog stavka, podaci o stečenoj imovini dužnosnika obuhvaćaju i podatke o dugovima, preuzetim jamstvima i ostalim obvezama.

Povjerenstvo napominje da su, sukladno članku 8. stavku 9. ZSSI-a, dužnosnici dužni podnositi izvješća o imovinskom stanju u obrascu koji propisuje Povjerenstvo, odnosno sukladno članku 27. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“ br. 105/14., u daljnjem tekstu: Pravilnik), Odluci Povjerenstva broj 711-I-33-R-4/15-01-1 („Narodne novine“ br. 4/15.) te Uputi za popunjavanje obrasca izvješća o imovinskom stanju dužnosnika, objavljenoj 7. siječnja 2015.g. na službenoj internetskoj stranici Povjerenstva. Sukladno navedenim propisima, od uvođenja u primjenu elektroničkog obrasca izvješća 15. siječnja 2015.g., dužnosnici su dužni izvješća o imovinskom stanju podnositi u propisanom elektronskom obrascu na način da svako podneseno izvješće, bez obzira na povod, sadrži sve podatke o imovini dužnosnika.

U točki V. Uputa za popunjavanje obrasca izvješća o imovinskom stanju dužnosnika, u dijelu „Podaci o nekretninama“, naznačeno je da je, pored ostalog, potrebno naznačiti približnu tržišnu vrijednost nekretnine u kunama u trenutku podnošenje izvješća.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Sukladno članku 27. ZSSI-a, ako dužnosnik ne dostavi Povjerenstvu pisano očitovanje iz članka 26. ZSSI-a u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povjerenstvo je povodom saznanja o mogućoj povredi odredaba ZSSI-a pristupilo provjeri podataka o predmetnom stanu u vlasništvu dužnosnika, sukladno pravilima redovite provjere, propisanim člankom 24. ZSSI-a, usporedbom prijavljenih podataka o imovini s podacima Zajedničkog informacijskog sustava zemljišnih knjiga, dostupnim Povjerenstvu temeljem posebnog ovlaštenja.

Uvidom u izvješće o imovinskom stanju, koje je dužnosnik podnio Povjerenstvu 12. travnja 2016.g. povodom stupanja na dužnost ministra hrvatskih branitelja, utvrđeno je da je u rubrici „Podatci o nekretninama“, dužnosnik naveo podatke (pored ostalih) da u osobnom vlasništvu ima stan u Zagrebu, površine 86,21 m2, upisan u uložak broj …… u katastarskoj općini …….., zatim u koloni nazvanoj „približna tržišna vrijednost u trenutku podnošenja izvješća u HRK“ naveo je iznos od 980.400,00 kuna, dok je u koloni način stjecanja naveo podatak „kupnjom od drugih izvora dohotka“.

U istom izvješću o imovinskom stanju, u rubrici „Podaci o obvezama“ dužnosnik je naveo obveze po osnovi dvaju kredita, s time da je za jednu od obveza kao godina zaduženja naznačena 2014., a za drugu obvezu 2016.g.

Uvidom u izvješće o imovinskom stanju, koje je dužnosnik podnio Povjerenstvu 9. studenog 2016.g. povodom ponovnog stupanja na dužnost ministra hrvatskih branitelja, utvrđeno je da je dužnosnik u izvješću naveo istovjetne podatke u pogledu predmetnog stana i obveza po osnovi kredita kao i u gore navedenom izvješću, podnesenom 12. travnja 2016.g.

Uvidom u podatke Zajedničkog informacijskog sustava zemljišnih knjiga utvrđeno je da dužnosnik Tomo Medved u svojem vlasništvu ima samo jednu nekretninu i to upisanu u Knjigu položenih ugovora za Grad Zagreb, poduložak ……...

Uvidom u podatke Zemljišnoknjižnog odjela Općinskog građanskog suda u Zagrebu i to KPU Grad Zagreb, poduložak ……., utvrđeno je da je u list A upisan stan površine 86,21 m2 u stambenoj zgradi, sagrađenoj na čest.br. ………, po novoj izmjeri čest.br……………………. Kao vlasnik ovog stana u listu B upisan je Tomo Medved, pri čemu je po upisanom OIB-u nedvojbeno utvrđeno da se radi upravo o dužnosniku Tomi Medvedu.

U listu C (teretovnici) upisna je hipoteka na istom stanu temeljem ugovora o kupoprodaji od 22. srpnja 1996.g. za iznos od 75.622,80 kuna za korist Republike Hrvatske.

Slijedom navedenog, Povjerenstvo je utvrdilo da navodi u predmetnoj prijavi nisu točni odnosno da prikupljeni podaci ne upućuju na to da je dužnosnik, u pogledu podataka na koje se ukazuje u predmetnoj prijavi, u podnesenim izvješćima o naveo netočne podatke.

Naime, dužnosnik nije u izvješćima naveo podatak da je predmetni stan stekao pomoću kredita, a ujedno, iz upisa tereta na predmetnom stanu, jasno je da se radilo o otkupu stana u vlasništvu Republike Hrvatske u čiju je korist bila upisana hipoteka u visini ugovorene cijene otkupa do otplate cijene. Općepoznata je činjenica da je u 90-im godinama prošlog stoljeća otkup stanova u državnom vlasništvu ili vlasništvu jedinica lokalne samouprave bila uobičajena praksa sukladno tadašnjim propisima o otkupu. Nedvojbeno je jasno iz samog izvatka iz knjige položenih ugovora za predmetni stan da isti stan nije kupljen kreditom, s obzirom da hipoteka nije upisana u korist kreditne institucije, već Republike Hrvatske kao prodavatelja.

Ujedno, Povjerenstvo ističe da dužnosnik, pogotovo uzevši u obzir da je od kupnje predmetnog stana do podnošenja predmetnih izvješća o imovinskom stanju proteklo dvadeset godina, u podacima o vrijednosti nekretnine nije trebao navesti navedenu kupoprodajnu cijenu u iznosu od 75.622,80 kuna, s obzirom da je općepoznato da predmetni otkupi stanova nisu ugovarani po tržišnim cijenama, kao i s obzirom da je nedvojbeno da je protekom vremena tržišna cijena nekretnina u Zagrebu višestruko mijenjana.

Povjerenstvo ukazuje da se, analognom primjenom definicije iz članka 9. Zakona o porezu na promet nekretnina („Narodne novine“ br. 69/97., 26/00., 127/00., 153/02., 22/11., 143/14.) pod tržišnom vrijednosti nekretnine, sadržanu u obrascu izvješća o imovinskom stanju, podrazumijeva cijena nekretnine koja se postiže ili se može postići na tržištu u vrijeme podnošenja izvješća. Imajuću u vidu da, osim ako je konkretnu nekretninu stekao nedugo pred podnošenje izvješća, i to na temelju pravnog posla u kojem je utvrđena cijena nekretnine (kupoprodaja, zamjena i sl.), dužnosnik najčešće ne raspolaže preciznim podatkom o tržišnoj vrijednosti konkretne nekretnine koju prijavljuje u trenutku podnošenja izvješća. U takvoj situaciji dužnosnik nije obvezan utvrđivati točan podatak o tržišnoj vrijednosti putem stručnih i ovlaštenih procjenitelja, već je obvezan prijaviti slobodno procijenjenu vrijednost nekretnine, koja je pritom u okvirima prosječne cijene ili približna prosječnoj cijeni, koje su slične nekretnine s približno istog područja u vrijeme približno trenutku podnošenja izvješća (barem u istoj godini) postizale na tržištu.

Iznos vrijednosti predmetnog stana u iznosu od 980.400,00 kuna, koji je dužnosnik naveo u podnesenim izvješćima o imovinskom stanju, Povjerenstvo prihvaća kao približnu tržišnu vrijednost, imajući u vidu površinu stana i predio Grada Zagreba u kojem se predmetni stan nalazi (protuvrijednost 130.000 – 135.000 Eura odnosno 1.510 -1.570 Eura / m2).

Slijedom navedenog, Povjerenstvo nije utvrdilo nesklad u smislu članka 26. ZSSI-a, između podataka o nekretnini-stanu u vlasništvu dužnosnika Tome Medveda, koje je naveo u podnesenim Izvješćima o imovinskom stanju te podataka vezanih za istu nekretninu u vlasništvu dužnosnika koji proizlaze iz Knjige položenih ugovora pri nadležnom sudu.

Stoga nije u ovom predmetu bilo potrebno od dužnosnika zatražiti daljnje očitovanje odnosno u pogledu podataka o predmetnoj nekretnini u vlasništvu dužnosnika na koje se ukazuje u prijavi, poduzimati daljnje radnje redovite provjere.

Slijedom svega navedenog, Povjerenstvo je, na temelju članka 39. stavka 1. ZSSI-a donijelo odluku da se neće pokrenuti postupak sukoba interesa protiv dužnosnika Tome Medveda, kako je navedeno u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomo Medved, elektroničkom dostavom
2. Objava na internetskoj stranici Povjerenstva
3. Pismohrana